
OSLO – UMENIE, FJORD A POLÁRNE PRÍBEHY V PREDVIANOČNOM ČASE








Objavte s nami Oslo v čase, keď sa severné hlavné mesto rozžiari vianočnou atmosférou! Štyri dni plné zážitkov v meste, kde sa fjord stretáva s modernou architektúrou, svetové umenie s príbehmi odvážnych polárnikov a šport s nádhernou severskou prírodou. Prejdeme sa elegantným centrom Osla, pozrieme si kráľovský palác, parlament aj slávnu Operu, vyrastajúcu priamo z vôd fjordu. Navštívime Munchovo múzeum s dielami jedného z najslávnejších nórskych umelcov a Národné múzeum s významnou zbierkou severského i európskeho umenia. Na polostrove Bygdøy sa vydáme po stopách veľkých nórskych dobrodružstiev. Uvidíme slávnu loď Fram, ktorá sa plavila do polárnych oblastí, a v múzeu Kon-Tiki sa dozvieme viac o neuveriteľných oceánskych expedíciách Thora Heyerdahla. Čaká nás aj legendárny Holmenkollen, miesto, kde Nóri žijú svojím milovaným lyžovaním, a jedinečný Vigelandov park s viac ako 200 pôsobivými sochami jediného umelca. A medzi tým všetkým si necháme čas vychutnať si samotné Oslo – jeho útulné kaviarne, nábrežie pri fjorde, miestne špeciality, horúce vafle a samozrejme vianočné trhy a svetlá, ktoré v tomto období dodávajú mestu neopakovateľnú severskú atmosféru.
1.deň:
Pohodlný let z letiska v Bratislave priamo do Osla, hlavného mesta Nórska. Do centra mesta sa presunieme vlakom. Oslo je jedno z miest, ktoré úspešne odmieta súkromnú dopravu vo svojich uliciach. Sieť hromadnej dopravy, vlakov a trajektov je na najvyššej úrovni a budeme ju využívať od pristátia na letisku až po návrat domov. Ubytujeme sa v centre mesta. Hotel je vzdialený cca 5 – 7 minút chôdze od Oslo Central – hlavnej vlakovej stanice, na ktorú z letiska prídeme. Po ubytovaní sa pustíme do objavovania centra mesta. Prejdeme sa po hlavnej ulici Karl Johans gate, kde nájdeme budovu parlamentu – Stortinget, ako aj Univerzitu, založenú v roku 1811 a Národné divadlo. Nachádza sa tu aj majestátny Kráľovský palác, z ktorého počas osláv Dňa ústavy v máji (17.5.), zdraví kráľovská rodina oslavujúcich obyvateľov mesta a turistov. Pamiatky budeme navštevovať v rámci vopred zakúpenej Oslo Card, ktorá nám umožní navštíviť všetky, ktoré máme v našom itinerári. Každý deň si užijeme vianočnú atmosféru na hlavnej ulici a námestiach mesta. Prechádzku ukončíme pri modernej opere. Úžasné architektonické dielo v štvrti Bjørvika bolo dokončené v roku 2008 a pripomína ľadovú kryhu plávajúcu v Oslo fjorde. Nórska architektonická firma Snøhetta získala za dielo niekoľko medzinárodných ocenení. Šikmá strecha z mramoru z Carrary umožňuje návštevníkom po budove kráčať a tak na nej v letných mesiacoch vidíte ľudí ako si užívajú dlhý deň sedením na schodoch, oddychom, alebo aj behom. Kapacita hlavnej sály je 1400 divákov, časť priestorov sa nachádza pod hladinou vody. Naozaj unikátne!  V čase našej návštevy bude v opere koncert: Geneva Camerata: Dance of the Sun (cena 40 – 60 EUR). V prípade záujmu o lístky to prosím uveďte do poznámky v prihláške zájazdu. 
2. deň: 
Dnešný deň nás zavedie od centra Osla až na polostrov Bygdøy, kde sa vydáme po stopách odvážnych Nórov a ich neuveriteľných expedícií. Začneme pri jednej z najvýznamnejších budov mesta – radnici Oslo Rådhus, kde sa každoročne udeľuje Nobelova cena za mier. Ak nám to podmienky umožnia, nahliadneme aj do jej interiéru. Potom sa presunieme do Národného múzea, ktoré ukrýva jednu z najvýznamnejších zbierok umenia v Nórsku. Popoludní nás čaká úplne iný svet. Odvezieme sa na malebný polostrov Bygdøy, ktorý je domovom jedinečných múzeí. V múzeu Kon-Tiki sa prenesieme do čias veľkých oceánskych expedícií a uvidíme originálne plavidlá, na ktorých sa Thor Heyerdahl vydal na svoje odvážne cesty cez oceán. Príbehy plavieb na lodiach Kon-Tiki, Ra, Ra II či Tigris znejú takmer neuveriteľne – a pritom sa skutočne odohrali. A dobrodružstvo pokračuje. V múzeu Fram vstúpime priamo na palubu slávnej polárnej lode, ktorá v rokoch 1893 až 1912 podnikala výpravy do Arktídy a Antarktídy. Spoznáme príbehy legendárnych nórskych polárnikov Fridtjofa Nansena a Roalda Amundsena a ich výprav do nehostinných končín sveta.Večer sa vrátime do centra Osla. Čaká nás voľný čas na Karl Johans gate a vianočných trhoch, kde si môžeme vychutnať pravú severskú atmosféru. A čo ochutnať? Možno tradičnú rybaciu polievku, čerstvú tresku alebo obľúbené nórske vafle. Deň plný umenia, oceánskych plavieb a polárnych príbehov – presne taký, aký môže ponúknuť iba Nórsko.
3. deň: 
Dnes spoznáme inú tvár Osla – mesta, ktoré má svoju divočinu takmer na dosah ruky. Moderným metrom sa vyvezieme do štvrte Holmenkollen, vysoko nad centrum mesta, kde sa začína svet lesov, bežeckých a turistických trás a nekonečnej severskej prírody. Dominantou tejto oblasti je legendárny skokanský mostík Holmenkollen, jeden z najznámejších a najstarších skokanských areálov na svete. Práve tu najlepšie pochopíme, prečo je lyžovanie pre Nórov oveľa viac než len šport – je súčasťou ich života a národnej identity. Navštívime aj Lyžiarske múzeum, jedno z najstarších múzeí svojho druhu na svete, ktoré rozpráva príbeh lyžovania od jeho dávnej histórie až po súčasnosť. Z výšin Holmenkollenu sa potom presunieme späť do mesta a čaká nás úplne iný zážitok – Vigelandov park, jeden z najpôsobivejších umeleckých priestorov v Osle. Viac ako 200 monumentálnych sôch Gustava Vigelanda zo žuly a bronzu vytvára jedinečný svet plný ľudských emócií, radosti, bolesti, lásky i každodenného života. Všetky diela vytvoril jediný umelec a práve preto je park považovaný za najväčší sochársky park na svete venovaný tvorbe jedného autora. Popoludní sa vrátime k fjordu a vychutnáme si nábrežie, jedno z miest, ktoré najlepšie vystihujú charakter celého mesta. Prejdeme sa popri vode, zastavíme sa na kávu alebo občerstvenie a budeme pozorovať život mesta. Práve tu si uvedomíme, prečo sa o Osle hovorí ako o meste pre ľudí – mesto, ktoré neslúži iba na bývanie a prácu, ale je zároveň ihriskom, obývačkou, športoviskom aj miestom na stretnutia.
4. deň: 
Po raňajkách nás čaká návšteva Munchovho múzea. Priamo na brehoch fjordu stojí ďalšia nová dominanta mesta. Munch museet sa na trinástich poschodiach venuje výstave diel nórskeho expresionistického a symbolistického maliara a grafika – Edvarda Muncha. Umelec žil na prelome 19. a 20. storočia a je považovaný za jedného z najvýznamnejších umelcov modernej doby. Jeho dielo Výkrik, ktorého verzie vznikali medzi rokmi 1893 až 1910, je svetoznáme. Okrem diel je zaujímavá aj samotná budova, ktorá je jednou z najlepších vyhliadok na mesto. Postupné stúpanie poschodiami až na najvyššie nám otvára výhľady na Oslo fjord, Operu, okolitú prírodu a diela modernej architektúry. Odchod na letisko v poobedňajších hodinách, prílet do Bratislavy o 19,00.

	Termín zájazdu:     27.11. - 30.11. 2026             Cena zájazdu: 899 EUR

	Cena zahŕňa:

	✓  obojsmernú letenku pravidelnej linky na trase Bratislava – Oslo – Bratislava s príručnou  batožinou 55 x 40 x 32 cm, max 8 kg ako aj  s 10 kg batožinou na palubu
✓ skúsený sprievodcu zájazdu, poistenie proti insolventnosti
✓ 3x ubytovanie s raňajkami v 3*hoteli v centre mesta 
✓ doprava v meste + vstupy do všetkých menovaných  atrakcií: Múzeum Kon Tiki, Múzeum Fram, Národné múzeum, Munch múzeum, skokanské mostíky Holmenkollen, Múzeum G. Vigelanda
- vlak z letiska a na letisko v Osle

	Cena nezahŕňa:

	ⓘ  komplexné cestovné poistenie UNION – 30€ za pobyt (zahŕňa a aj storno zájazdu, v prípade onemocnenia, hospitalizácie atď.)
ⓘ  program zájazdu nepočíta s ďalšími nákladmi na vstupy, čiže rátajte len peniaze na stravu a suveníry
ⓘ príplatok za 1/1 - 180€ za pobyt a pobytovú taxu

